
Képiség és szakralitás (Dosztojevszkij: A félkegyelmű; Tarkovszkij:Sztalker)

A Tarkovszkijról szóló szakirodalomban többször felmerült már a Sztalker főhőse és a Miskin herceg alakja közti párhuzam. Jelen kutatásban arra teszünk kísérletet, hogy a film és a regény poétikai elemzésén keresztül megvizsgáljuk, hogyan próbálta meg Tarkovszkij a Sztalkeren keresztül újraértelmezni A félkegyelmű fő problémáit. Az elemzés kiindulópontja Hans Holbein Halott Krisztus című festménye, valamint a Jelenések Könyvének vonatkozó részlete.
Dolgozatunkban körbejárjuk a tárgyalni kívánt két mű idő-, illetve térpoétikai problémáit, amelyek feltételezésünk szerint közvetlenül kapcsolódnak a képiséghez. A művészi kép problémája nem csak a Sztalkerban, de A félkegyelműben is fontos szerepet játszik, amely az irodalom nyelvi megjelenítésében különös figyelmet érdemel. E képiségen keresztül vizsgálhatjuk a mindkét műben folyamatosan jelen lévő Apokalipszist, amely közvetlenül a Halott Krisztus ábrázolásához kapcsolódik. Mindemellett figyelmet kell szentelnünk a vallomástétel jelentőségének is, ami mindkét műnek kulcsmotívuma és amely nem jelenhete meg a művészi kép különféle ábrázolásai nélkül. 



